DEMONSTRERER: Homofile aktivister kysser hverandre under en demonstrasjon mot den nye loven. FOTO: REUTERS

Pågriper homofile i Russland

Ny og omstridt lov har trådd i kraft i St. Petersburg. For andre dag på rad har politiet i St. Petersburg pågrepet homofile.

Oppdatert 7. april 2012

Artikkelen er over åtte år gammel

Pågripelsene skjer etter at en ny omstridt lov trådte i kraft i Russlands nest største by den 30. mars i år.

Loven forbyr «propaganda for homoseksualitet blant mindreårige».

Fredag ble to menn pågrepet etter å ha vist fram en plakat der det stod «homo - det er normalt», i dag har ytterligere to blitt tatt inn av politiet etter en demonstrasjon mot denne loven.

En rekke andre måtte oppgi sine personalia til politiet, men ble ikke tatt med til politistasjonen, skriver nettstedet Lenta.

Rundt 40 personer deltok i protestaksjonen. Demonstrantene hadde tapet over munnene sine og viste fram plakater mot den nye loven, som altså gjelder i St. Petersburg.

Saken fortsetter under bildet

BLE ANHOLDT: En offiser anholder en av aktivistene under demonstrasjonen for rettighetene til russiske homofile og lesbiske i St-Petersburg. FOTO: REUTERS



Både EU-parlamentet og USAs utenriksdepartement har uttrykt sin bekymring over den nye loven.

- Utenriksminister Hillary Clinton har sagt at homorettigheter er menneskerettigheter, og menneskerettigheter er homorettigheter. Den nye loven vil sterkt begrense muligheten til å uttrykke seg og samles for lesbiske, homofile, biseksuelle og transseksuelle, sier talskvinnen i amerikansk UD Victoria Nuland.

Russere flest aksepterer ikke homofili. Spesielt er det vanskelig for menn å stå frem som homofile.

De risikerer å bli utsatt for vold. Lesbiske aksepteres i noe større grad.

Publisert: 07.04.12 kl. 13:32 Oppdatert: 07.04.12 kl. 21:10

Mer om Russland